b'\n_START_ARTICLE_\nMursejler\n_START_SECTION_\nUdseende og adf\xc3\xa6rd\n_START_PARAGRAPH_\nDen bliver 16-17 cm lang, og selvom den minder om svalearterne er den en fugleart i ordenen af sejlere. Deres ligheder er et resultat af, at deres levestil minder om hinanden. Etymologien af dens  videnskabelige navn Apus apus hidr\xc3\xb8rer fra oldgr\xc3\xa6sk, hvor apous (\xce\xac\xcf\x80\xce\xbf\xcf\x85\xcf\x82) betyder , fodl\xc3\xb8s, uden f\xc3\xb8dder, under henvisning til dens meget korte ben der medf\xc3\xb8rer, at den kun med besv\xc3\xa6r kan lette fra jorden. Til geng\xc3\xa6ld er de velegnede til at hage sig fast i lodrette flader, s\xc3\xa5som klippeflader, tr\xc3\xa6er eller husmure. Mursejleren menes oprindeligt at yngle i spr\xc3\xa6kker og huler i klipper samt aflagte sp\xc3\xa6ttehuller, men efterh\xc3\xa5nden som menneskets byggeri har sat sig pr\xc3\xa6g p\xc3\xa5 verden, har mursejleren udnyttet de muligheder, som dette gav, og er rykket ud af skovene og ind i byerne. Det ses dog stadig, at musejlere yngler i tr\xc3\xa6huller, dog kun sj\xc3\xa6ldent i Danmark. Mursejlerens afh\xc3\xa6ngighed af menneskeskabte nicher og huller til redested kan skabe et problem for den, efterh\xc3\xa5nden som kvaliteten i byggeriet forbedres. Allerede nu er den, ligesom gr\xc3\xa5spurven, p\xc3\xa5 talm\xc3\xa6ssig tilbagegang. _NEWLINE_Mursejleren er en tr\xc3\xa6kfugl; om sommeren holder den til i Nordeuropa, mens vinterkvarteret tr\xc3\xa6kker den til det sydlige Afrika. _NEWLINE_Mursejleren er udbredt ynglefugl over hele Danmark bortset fra Vestjylland. Dette skyldes dog ikke mangel p\xc3\xa5 redepladser, men derimod mangel p\xc3\xa5 f\xc3\xb8de, idet den st\xc3\xa6rke vestenvind bl\xc3\xa6ser insekterne v\xc3\xa6k fra de h\xc3\xb8jder, som mursejleren jager i. Dens jagtrevir, luftrummet, g\xc3\xb8r den ellers meget fleksibel som ynglefugl, og den stiller da heller ikke store krav i valg af redeplads. Mursejleren bygger sin rede i nicher ved hj\xc3\xa6lp af fjer og t\xc3\xb8rt gr\xc3\xa6s, som limes sammen af fuglens spyt, hvorfor spytkirtlerne vokser i yngletiden. _NEWLINE_Mursejleren jager flyvende insekter, ligesom bysvalen og landsvalen. Disse tre fugle har dog, til en vis grad, delt luftrummet op imellem sig, Landsvalen jager t\xc3\xa6ttest p\xc3\xa5 jorden, bysvalen jager noget h\xc3\xb8jere oppe og mursejleren g\xc3\xa5r endnu h\xc3\xb8jere op. Flyvende insekter er mursejlerens eneste bytte, og da disse kan forsvinde i kolde og regnfulde perioder, har mursejleren tilpasset sig. Den kan g\xc3\xa5 i dvale og p\xc3\xa5 den m\xc3\xa5de klare sig uden f\xc3\xb8de i 5-6 dage. Ungerne kan blive i dvale helt op til 10-12 dage._NEWLINE_Mursejleren l\xc3\xa6gger normalt 2 (undtagelsesvist 3) \xc3\xa6g med en dags mellemrum. Udrugningen varer 18-20 dage, og ungerne befinder sig i reden mellem 37 og 56 dage, afh\xc3\xa6ngigt af vejret. Normalrugetiden er 40-42 dage. I gode \xc3\xa5r bliver op imod 95% af ungerne flyvef\xc3\xa6rdige, men det er helt ned til 31% i d\xc3\xa5rlige \xc3\xa5r. Mursejlere yngler i en alder af 2-4 \xc3\xa5r og kan blive over 20 \xc3\xa5r gamle. Den \xc3\xa6ldste ringm\xc3\xa6rkede mursejler, som man har fundet, var 21 \xc3\xa5r._NEWLINE_Mursejleren er en formidabel flyver, jagthastigheden er 40 km/t, og den kan p\xc3\xa5 korte str\xc3\xa6k n\xc3\xa5 op over 100 km/t. De er ofte blevet observeret om natten i stor h\xc3\xb8jde, mellem 1000 og 2000 meter oppe, hvor mursejleren desuden menes at kunne sove i kortere tidsrum ad gangen. Tilbringes natten p\xc3\xa5 den m\xc3\xa5de, er mursejleren i sikkerhed fra rovdyr.'